sukhrobnurali/uzbek-legal-corpus huggingface dataset:
OʻZBEKISTON RESPUBLIKASI OʻQUVChILARI VA TALABALARINING HAR YILGI QIShKI TAʼTILI TOʻGʻRISIDA
(decree, 2022-08-31)

1. Tugaydigan yilning oxirgi toʻrt kuni va yangi yilning birinchi oʻn kunligi davrida Oʻzbekiston Respublikasi oʻquvchilari va talabalarining har yilgi ikki haftalik qishki taʼtilini oʻtkazish toʻgʻrisida Xalq taʼlimi vazirligi bilan Oliy va oʻrta maxsus taʼlim vazirligining taklifi qabul qilinsin. 2. Oʻquv yurtlariga ega boʻlgan vazirliklar va idoralar: qishki taʼtilni uyushqoqlik bilan oʻtkazish yuzasidan zarur choralarni koʻrsinlar; kunduzgi boʻlim talabalari va oʻquvchilarining doimiy istiqomat joylariga borib kelishlariga yordam bersinlar; taʼtil davrida maktablar va oliy oʻquv yurtlarining pedagogika sohasidagi imkoniyatlaridan samarali foydalanishni taʼminlasinlar, oʻquvchilar va talabalar bilan ishlashning darsdan tashqari faol usullarini, shuningdek pedagog xodimlar malakasini oshirishni, oliy oʻquv yurtining sohasiga muvofiq turli maslahat yordami berishni koʻzda tutsinlar. 3. Qoraqalpogʻiston Respublikasining Vazirlar Kengashi, viloyatlar va Toshkent shahar hokimliklari pedagog jamoalar bilan birgalikda qishki taʼtil davrida yoshlar uchun jonajon oʻlkani, uning gʻoyat boy tarixiy merosini, madaniyati va milliy anʼanalarini oʻrganishni koʻzda tutuvchi tadbirlarni tashkil qilsinlar. 4. “Oʻzbekiston havo yoʻllari” milliy aviakompaniyasi, Avtomobil transporti vazirligi, Oʻrta Osiyo temir yoʻli boshqarmasi qishki taʼtil davrida oʻquv yurtlarining buyurtmalariga binoan kunduzgi boʻlimlarning talabalari va oʻquvchilariga yoʻl haqi chiptalarini 50 foizli chegirtma bilan sotishni taʼminlasinlar.
Oʻzbekistonda BMT vakolatxonasini va Yevropa Ittifoqi Komissiyasining texnikaviy yordamni muvofiqlashtirish Byurosini joylashtirish uchun bino ajratish toʻgʻrisida
(resolution, 1992-12-18)

Birlashgan Millatlar Tashkilotining Oʻzbekistondagi vakolatxonasi va YIKning Texnik koʻmaklashish boʻyicha muvofiqlashtirish byurosi faoliyati uchun shart-sharoitlar yaratish maqsadida Vazirlar Mahkamasi qaror qiladi: 1. BMT vakolatxonasi va YIKning Oʻzbekistondagi texnik koʻmaklashishni muvofiqlashtirish byurosini joylashtirish uchun T. Shevchenko koʻchasi, 4-uyda Oʻqituvchilarni takomillashtirish instituti binosi topshirilsin. 2. Toshkent shahar hokimligi, Xalq taʼlimi vazirligi Oʻqituvchilarni takomillashtirish institutini Furqat koʻchasi, 1-uydagi maʼmuriy binoga joylashtirsin. 3. Binoni taʼmirlash va rekonstruksiya qilish boʻyicha buyurtmachi etib Oʻzbekiston Respublikasi TIV, Bosh pudratchi — “Toshremstroy” tresti belgilansin. 4. Oʻzbekiston Respublikasi Moliya vazirligi T. Shevchenko koʻchasi, 4-uydagi binoni taʼmirlash va rekonstruksiya qilish uchun zarur mablagʻlar ajratsin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosarlari K.N. Toʻlaganov, M.K. Qorabayev zimmasiga yuklansin.
OʻZBEKISTON RESPUBLIKASI PREZIDENTI HUZURIDAGI VAZIRLAR MAHKAMASI TUZILMASIGA QOʻShIMChA LAVOZIM KIRITISh TOʻGʻRISIDA
(resolution, 1997-05-20)

Vazirlar Mahkamasi qaror qiladi: Oʻzbekiston Respublikasining madaniy rivojlanishi bilan bogʻliq boʻlgan masalalarni chuqurroq oʻrganish va zarur chora-tadbirlarni ishlab chiqish maqsadida Oʻzbekiston Respublikasi Prezidenti huzuridagi Vazirlar Mahkamasining madaniyat, ommaviy axborot vositalari va turizm boʻlimi tuzilmasiga qoʻshimcha ravishda madaniy masalalar boʻyicha maslahatchi lavozimi kiritilsin.
OʻZBEKISTON RESPUBLIKASI PREZIDENTINING 1990-YIL 7-MAYDAGI FARMONINI AFGʻONISTON RESPUBLIKASIDA VA BOShQA DAVLATLAR HUDUDIDA URUSh HARAKATLARIDA QATNAShGAN FUQAROLARGA NISBATAN JORIY ETISh HAQIDA
(decree, 2020-09-28)

Uy-joylarni xususiylashtirish va bozor munosabatlariga oʻtish sharoitida Afgʻoniston Respublikasida va boshqa davlatlar hududida urush harakatlarida qatnashgan fuqarolarni ijtimoiy himoyalashni taʼminlash maqsadida: 1. Oʻzbekiston Respublikasi Prezidentining 1990-yil 7-maydagi Farmonining Ulugʻ Vatan urushi qatnashchilariga hozir ular yashab turgan davlatga va idoralarga qarashli uylar hamda ular yashab turgan davlatga va idoralarga qarashli uylar hamda kvartiralarni shaxsiy mulk qilib berishga doir qismi 1979-yil dekabridan 1990-yil fevraligacha boʻlgan davrda Afgʻoniston Respublikasidagi urush harakatlarida ishtirok etgan fuqarolarga, shuningdek turli yillarda boshqa mamlakatlar hududida urush harakatlarida qatnashgan sobiq harbiy xizmatchilarga nisbatan joriy etilsin. 2. Oʻzbekiston Respublikasi Prezidenti huzuridagi Vazirlar Mahkamasi ikki haftalik muddatda mazkur Farmonni amalga oshirishni taʼminlaydigan qaror qabul qilsin.
OʻZBEKISTON RESPUBLIKASINING AYRIM QONUN HUJJATLARIGA OʻZGARTIShLAR VA QOʻShIMChALAR KIRITISh TOʻGʻRISIDA
(law, 1998-03-23)

Oʻzbekiston Respublikasining “Prokuratura toʻgʻrisida”gi Qonuniga asosan Oʻzbekiston Respublikasi Oliy Kengashi qaror qiladi: Oʻzbekiston Respublikasining quyidagi qonuniy hujjatlariga oʻzgartishlar va qoʻshimchalar kiritilsin: V. Belgilab qoʻyilsinki, Maʼmuriy-huquqbuzarlik toʻgʻrisidagi kodeksining “187-6-moddasida koʻzda tutilgan maʼmuriy-huquqbuzarlik toʻgʻrisidagi ishlarni qoʻzgʻatish haqidagi qarorni (protokol) va boshqa materiallarni prokuror sudga yoʻllaydi, sud esa Oʻzbekiston Respublikasi qonunlarida belgilangan tartibda ishni koʻrib chiqadi”.
PATTA TOʻLOVI TOʻGʻRISIDA
(law, 2008-01-01)

1. Patta haqi toʻlovchilari
Bozorlar, yarmarkalar va oldi-sotdi qilish uchun maxsus belgilangan boshqa joylarda mollar, buyumlar va qishloq xoʻjalik mahsulotlarini sotayotgan jismoniy shaxslar patta haqi toʻlaydilar.

2. Patta toʻlovi olish obyektlari
Patta toʻlovi oldi-sotdi qilishga ajratilgan har bir joy uchun, savdo qilingan har bir kun yoki har bir mol, buyum, har bosh chorva mol uchun olinadi. Agar oldi-sotdi qilish uchun ajratilgan joy uchun ijara shartnomasiga koʻra ijara haqi toʻlansa, u holda patta toʻlovi ijara qiymatiga kiritiladi.

3. Patta toʻlovi olish tartibi
Patta toʻlovi har bir toʻlovchidan naqd pul olib, unga patta qogʻozi berish yoʻli bilan undiriladi. Patta qogʻozini boshqa toʻlovchilarga berish man etiladi. Patta toʻlovi bozorlar, yarmarkalar va oldi-sotdi uchun maxsus ajratilgan boshqa joylar xodimlari tomonidan yigʻiladi.

4. Patta toʻlovi miqdorlari
Patta toʻlovi miqdorlari Oʻzbekiston Respublikasi Vazirlar Mahkamasi tomonidan belgilanadi.

5. Patta haqini toʻlovchi hamda oluvchi idoralarning vazifalari va javobgarligi
Mollar, buyumlar va qishloq xoʻjaligi mahsulotini bozorlar, yarmarkalar yoki oldi-sotdi qilish uchun ajratilgan boshqa maxsus joylarda patta haqi toʻlamasdan sotish taqiqlanadi. Bozorlar, yarmarkalar hamda mollar, qishloq xoʻjaligi mahsulotlari sotish uchun maxsus ajratilgan boshqa joylarning maʼmuriyati patta haqi toʻgʻri va oʻz vaqtida undirilishiga rioya qilishi shart. Patta toʻlovidan tushgan mablagʻ budjetga har oyda bir marta, lekin hisobot oyidan keyingi oyning 15-kunidan kechiktirilmay oʻtkaziladi. Patta toʻlovidan tushgan mablagʻni oʻz vaqtida budjetga oʻtkazmaganlik uchun har bir kechiktirilgan kun hisobidan 0,5 foiz miqdorda jarima undiriladi.

6. Patta toʻlovidan tushgan mablagʻdan foydalanish tartibi
Patta toʻlovi mablagʻlaridan foydalanishning tartibi har yili xalq deputatlari Kengashlari tomonidan belgilanadi, lekin shu mablagʻning kamida yarmi bozor, yarmarka yoki mollar, buyumlar va qishloq xoʻjaligi mahsulotlarini sotish uchun maxsus ajratilgan joylardan foydalanish huquqiga ega boshqa tashkilot tasarrufida qolishi sharti bilan. Patta toʻlovining qolgan qismi mahalliy budjetga oʻtkaziladi.

7. Patta toʻlovi toʻgʻri undirilishi ustidan nazorat qilish
Patta toʻlovi toʻgʻri undirilishini davlat soliq idoralari nazorat qiladilar.

8. Ushbu Qonunni qoʻllanishga doir yoʻriqnoma
Ushbu Qonunni qoʻllanishga doir yoʻriqnoma Oʻzbekiston Respublikasi Moliya vazirligi bilan kelishilgan holda Oʻzbekiston Respublikasi Davlat soliq qoʻmitasi tomonidan chiqariladi.
“BIRJALAR VA BIRJA FAOLIYATI TOʻGʻRISIDA”GI OʻZBEKISTON RESPUBLIKASI QONUNINING 32-MODDASIGA OʻZGARTIRISh KIRITISh HAQIDA
(law, 1993-03-04)

1992-yil 2-iyulda qabul qilingan “Birjalar va birja faoliyati toʻgʻrisida”gi Oʻzbekiston Respublikasi Qonunining 32-moddasining 2-bandiga oʻzgartirish kiritilib, u quyidagi tahrirda bayon etilsin: “2. Agar birja tomonidan ushbu Qonunning qoidalari buzilishi davom ettirilaversa, nazorat qiluvchi idoralar Oʻzbekiston Respublikasi Oliy xoʻjalik sudiga birjani tugatish toʻgʻrisidagi daʼvoni taqdim qilishga haqlidirlar”.
HOKIMIYATNING KONSTITUTSIYAVIY IDORALARINI QOʻRIQLASH TOʻGʻRISIDA
(constitution, 2021-04-21)

Davlat hokimiyatining konstitutsiyaviy asoslari buzilmasligiga asoslanib hamda xalq qonuniy tarzda saylab qoʻygan hokimiyat idoralariga qarshi qaratilgan faoliyatga yoʻl qoʻyib boʻlmaydi deb hisoblab, Oʻzbekiston Respublikasi Oliy Kengashi qaror qiladi: I. Oʻzbekiston Respublikasi Konstitutsiyasida, Qoraqalpogʻiston Respublikasi Konstitutsiyasida hamda ular asosida qabul qilingan qonunchilikda belgilab berilgan hokimiyat konstitutsiyaviy idoralarining vakolatlarini oʻzlashtirishga hech kim haqli emas. Hokimiyat konstitutsiyaviy idoralarining faoliyatini toʻxtatib turish yoki tugatish yoxud Oʻzbekiston Respublikasi Konstitutsiyasida va Qoraqalpogʻiston Respublikasi Konstitutsiyasida koʻzda tutilgan tartibdan farqli oʻlaroq tarzda hokimiyat tuzilmalarini tuzish Konstitutsiyaga xilof hisoblanadi hamda qonunga binoan javobgarlikka tortishga sabab boʻladi. Hokimiyat konstitutsiyaviy idoralarining vakolatlarini oʻzlashtirib olgan idoralar Oʻzbekiston Respublikasi Oliy Majlisi, Qoraqalpogʻiston Respublikasi Joʻqorgʻi Kengesi, xalq deputatlari viloyat, Toshkent shahar Kengashlari tomonidan tarqatib yuborilishi lozim.
OʻZBEKISTON RESPUBLIKASINING KONSTITUTSIYASINI AMALGA KIRITISh TARTIBI TOʻGʻRISIDA
(constitution, 2021-04-21)

Oʻzbekiston Respublikasi Oliy Kengashi qaror qiladi: 1. 1992-yil 8-dekabrga qadar qabul qilingan Oʻzbekiston Respublikasi qonunlarining, davlat idoralari qabul qilgan boshqa hujjatlarning Oʻzbekiston Respublikasi Konstitutsiyasiga zid kelmaydigan qismi oʻz kuchini saqlab qolishi belgilab qoʻyilsin. 2. Oʻzbekiston Respublikasi Oliy Kengashi Oliy Majlis saylangunga qadar Oʻzbekiston Respublikasining Konstitutsiyasida Oliy Majlisga berilgan barcha vakolatlarni amalga oshiradi. Oʻzbekiston Respublikasi Oliy Kengashining Rayosati, Oʻzbekiston Respublikasining xalq deputatlari Oʻzbekiston Respublikasi Oliy Majlisiga saylovlar toʻgʻrisidagi yangi Qonun asosida Oliy Majlis saylangunga qadar oʻz vakolatlarini saqlab qoladilar. Oʻzbekiston Respublikasining Konstitutsiyaviy nazorat qoʻmitasi Oʻzbekiston Respublikasi Konstitutsiyaviy sudi toʻgʻrisidagi Qonun qabul qilinib, Konstitutsiyaviy sud saylangunga qadar oʻz vakolatlarini saqlab qoladi. 3. Oʻzbekiston Respublikasi Oliy hakamlik sudi, Qoraqalpogʻiston Respublikasi va viloyatlarning hakamlik sudlari tegishincha Oʻzbekiston Respublikasi Oliy xoʻjalik sudi, Qoraqalpogʻiston Respublikasi va viloyatlar xoʻjalik sudlari deb qayta tashkil etiladi. Barcha boʻgʻinlardagi xoʻjalik sudlarining raislari, rais oʻrinbosarlari, sudyalari vazifalarini ular belgilangan tartibda saylangunga yoki tayinlangunga qadar tegishincha avval saylangan yoki tayinlangan hakamlik sudlarining raislari, rais oʻrinbosarlari va hakamlari bajaradilar. 4. Vazirlar Mahkamasi, davlat hokimiyatining joylardagi vakillik, ijroiya va boshqaruv organlari oʻz vakolatlarini Oʻzbekiston Respublikasining Konstitutsiyasiga muvofiq, shuningdek Oʻzbekiston Respublikasining Konstitutsiyasi qabul qilingunga qadar chiqarilgan qonun hujjatlarining Oʻzbekiston Respublikasi Konstitutsiyasiga zid kelmaydigan qismiga asosan amalga oshiradilar. 5. Sudlar, prokuratura organlari va davlatning boshqa organlari oʻz vakolatlarini Oʻzbekiston Respublikasining Konstitutsiyasiga muvofiq, shuningdek Oʻzbekiston Respublikasining Konstitutsiyasi qabul qilingunga qadar chiqarilgan qonunlar va qonun hujjatlarining Oʻzbekiston Respublikasi Konstitutsiyasiga zid kelmaydigan qismiga asosan amalga oshiradilar. Viloyatlar, shaharlar va tumanlarning yangi sudyalari Oʻzbekiston Respublikasining qabul qilingan Konstitutsiyasida belgilangan tartibga asosan tayinlanadilar. 6. Oʻzbekiston Respublikasi Oliy Kengashining Rayosati Oʻzbekiston Respublikasi qonunlarini Oʻzbekiston Respublikasining Konstitutsiyasiga muvofiqlashtirishga doir ishlarni tashkil etish tartibini belgilasin. Konstitutsiyada nazarda tutilgan barcha qonunlar kelgusi ikki yildan kechiktirmay qabul qilinishi kerak. Oliy Kengash Rayosati 1993-yil mobaynida Oliy Majlisga saylovlar toʻgʻrisidagi Qonun loyihasini tayyorlasin va uni umumxalq muhokamasiga kiritsin. 8. 1978-yilda qabul qilingan Oʻzbekiston Respublikasining Konstitutsiyasi (Asosiy Qonuni) 1992-yil 8-dekabrdan boshlab oʻz kuchini yoʻqotgan deb hisoblansin.
OʻZBEKISTON YoShLAR IShLARI BOʻYIChA RESPUBLIKA KENGAShINI TAShKIL ETISh TOʻGʻRISIDA
(resolution, 2017-02-20)

Oʻzbekiston Respublikasi Oliy Kengashining “Oʻzbekiston Respublikasida yoshlarga oid davlat siyosatining asoslari toʻgʻrisida” Oʻzbekiston Respublikasi Qonunini amalga kiritish tartibi haqidagi qarorini amalga oshirish maqsadida Vazirlar Mahkamasi qaror qiladi: 1. Oʻzbekiston Respublikasi Bosh vazirining Yoshlar masalasiga mutasaddi boʻlgan oʻrinbosari raisligida Oʻzbekiston yoshlar ishlari boʻyicha respublika kengashi tuzilsin. Yoshlar ishlari boʻyicha respublika kengashining tarkibi ilovaga* muvofiq tasdiqlansin. Oʻzbekiston yoshlar ishlari boʻyicha respublika kengashiga Kengash aʼzolarining ayrimlari undan chiqib ketgan taqdirda Kengash tarkibiga tegishli vazirliklar, idoralar va viloyatlar hokimliklarining yangi rahbarlarini kiritish huquqi berilsin. 2. Qoraqalpogʻiston Respublikasi Vazirlar Kengashining Raisi, viloyatlar, shaharlar va tumanlarning hokimlari oʻzlarining raisligida yoshlar ishlari boʻyicha ana shunday kengashlar tuzsinlar. 3. Yoshlar ishlari boʻyicha respublika kengashi bir oy muddat ichida Yoshlar ishlari boʻyicha kengash toʻgʻrisidagi nizom hamda respublikada davlat yoshlar siyosatini amalga oshirish dasturi loyihalarini ishlab chiqsin va koʻrib chiqish uchun belgilangan tartibda Oʻzbekiston Respublikasi Oliy Kengashiga kiritsin. Yoshlarni huquqiy va ijtimoiy himoya qilishni taʼminlash yoshlarning tadbirkorligini iqtisodiy jihatdan qoʻllab-quvvatlash hamda isteʼdodli yoshlarni davlat tomonidan qoʻllab-quvvatlash vazifalarini hal qilish dasturning asosiy yoʻnalishlari etib belgilansin.
ShAXSIY YORDAMChI XOʻJALIKLARI BOʻLGAN DEHQONLARNI MOLIYAVIY QOʻLLAB-QUVVATLAShNING QOʻShIMChA ChORA-TADBIRLARI TOʻGʻRISIDA
(resolution, 2021-02-22)

Narxlarning liberallashuvi va bozor munosabatlari rivojlanishi sharoitlarida shaxsiy yordamchi xoʻjalik egalari tuman, viloyat uyushmalarining moddiy-texnika negizini mustahkamlash, shuningdek, shaxsiy yordamchi xoʻjalik egalarini ijtimoiy himoya qilish maqsadida Vazirlar Mahkamasi qaror qiladi: 1. Vazirlar Mahkamasining “Oʻzbekiston SSR Prezidentining “Shaxsiy yordamchi xoʻjaliklari boʻlgan dehqonlarga moliyaviy yordam berish va ular uyushmasining moddiy-texnika bazasini mustahkamlash toʻgʻrisida”gi Farmonini amalga oshirish chora-tadbirlari haqida” 1991-yil 19-apreldagi 107-son qarorining 13-bandiga qisman oʻzgartirish kiritgan holda smeta qiymati 500 ming soʻmgacha boʻlgan kichik sexlar va ishlab chiqarish ahamiyatiga ega boʻlgan boshqa obyektlarni loyihalash va qurishning texnikaviy hujjatlarini tuman uyushmasi, smeta qiymati 1 mln soʻmgacha boʻlganini — viloyat uyushmasi va 1 mln soʻmdan ortiq boʻlganini — uyushmaning Respublika kengashi tasdiqlashi belgilansin. Vazirlar Mahkamasining 1991-yil 19-apreldagi 107-son qarori bilan tasdiqlangan shaxsiy yordamchi xoʻjaliklarni rivojlantirishga madad jamgʻarmasi va undan foydalanish maqomi toʻgʻrisidagi Nizomga tegishli oʻzgartirishlar kiritilsin.
TURKIYA RESPUBLIKASI OʻQUV YuRTLARIDA TAʼLIM OLAYOTGAN OʻZBEKISTON YoShLARIGA YORDAM KOʻRSATISh TOʻGʻRISIDA
(resolution, 2021-02-22)

Oʻzbekiston bilan Turkiya oʻrtasidagi madaniy aloqalarni yaxshilash, doʻst mamlakatda taʼlim olayotgan yoshlarga yordam koʻrsatish maqsadida Vazirlar Mahkamasi qaror qiladi: 1. Turkiyada taʼlim olayotgan Oʻzbekiston yoshlariga yordam koʻrsatish bilan bogʻliq butun ishlar majmuini muvofiqlashtirish va tezlikda hal etish boʻyicha 1-ilovaga* muvofiq tarkibda hukumat komissiyasi tashkil etilsin. 2. Ogʻishmay bajarilishi zarur boʻlgan tadbirlar majmui 2-ilovaga* muvofiq tasdiqlansin. 3. Oʻzbekiston Respublikasi Aloqa vazirligi: Toshkent, Nukus shaharlarida, barcha viloyat markazlarida ota-onalarning Turkiyada taʼlim olayotgan farzandlari bilan imtiyozli tariflar boʻyicha telefon orqali gaplashishlarini tashkil etishni taʼminlasin; bu xizmatlarni koʻrsatish jadvali va tartibini ishlab chiqsin; 1993-yil 1-yanvardan boshlab vaqtli matbuot, badiiy, ilmiy-ommabop va publitsistik adabiyotlarning oʻzbek talabalari va oʻquvchilari Turkiyada taʼlim olayotgan joylarga muntazam yetkazib berilishini tashkil qilsin. 4. Sogʻliqni saqlash vazirligi Turkiya Respublikasida taʼlim olayotgan yoshlarga tekin tibbiy xizmat koʻrsatishni taʼminlash masalalarini hal etsin. 5. “Oʻzbekiston havo yoʻllari” milliy aviakompaniyasi Turkiyada taʼlim olayotgan yoshlarning yozgi taʼtil davrida kelishlari va qaytib ketishlari uchun kelishilgan aviaqatnovlarni tashkil etsin. 6. Moliya vazirligi hukumat komissiyasining talabnomasi boʻyicha mazkur qarorni roʻyobga chiqarish uchun zarur mablagʻlar ajratishni nazarda tutsin. 7. Qoraqalpogʻiston Respublikasi Vazirlar Kengashi, viloyatlarning va Toshkent shahrining hokimliklari Turkiya viloyatlari, u yerdagi oʻzbekistonlik talabalar taʼlim olayotgan oliy oʻquv yurtlari bilan 3-ilovaga* muvofiq, doʻstona munosabatlar oʻrnatsinlar va bu munosabatlarni qoʻllab-quvvatlasinlar. 8. Respublika talabalari va oʻquvchilariga yordam koʻrsatish bilan bogʻliq masalalarni hal etish uchun bir oy muddat ichida Turkiya Respublikasi Milliy taʼlim vazirligi huzurida Oʻzbekiston Respublikasi Oliy va oʻrta maxsus taʼlim vazirligining vakolatxonasi tashkil etilsin. 9. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari oʻrtoq M. K. Qoraboyev zimmasiga yuklatilsin.
OʻZBEKISTON RESPUBLIKASINING HARBIY KOLLEGIYASI VA HARBIY SUDLARI TOʻGʻRISIDA
(resolution, 2018-01-23)

Oʻzbekiston Respublikasi Prezidentining 1992-yil 28-fevraldagi Farmoniga va Oʻzbekiston Respublikasi Oliy Kengashining 1992-yil 3-iyuldagi harbiy sudlar tizimi va Oʻzbekiston Respublikasi Oliy Sudining Harbiy kollegiyasini tashkil etish haqidagi qaroriga muvofiq Vazirlar Mahkamasi qaror qiladi: 1. Oʻzbekiston Respublikasining Oliy Sudiga harbiy kollegiya uchun 19 ta shtat ajratilsin va ularga 1-ilovaga* muvofiq shtatda koʻrsatilgan lavozim maoshlari belgilansin. 2. Oʻzbekiston Respublikasi Harbiy sudining shtatlari 29 nafar miqdorida belgilansin va 2-ilovaga* muvofiq shtatda koʻrsatilgan lavozim maoshlari belgilansin. 3. Harbiy sudlarning shtat boʻyicha soni quyidagicha belgilansin: Toshkent garnizoni harbiy sudi — 5 sudya va 9 xizmatchi, Samarqand garnizoni harbiy sudi — 3 sudya va 7 xizmatchi, Termiz garnizoni harbiy sudi — 3 sudya va 7 xizmatchi, Fargʻona garnizoni harbiy sudi — 2 sudya va 5 xizmatchi hamda ularga 3-ilovaga* muvofiq lavozim maoshlari belgilansin. 4. “Umumiy harbiy majburiyat va harbiy xizmat toʻgʻrisida” Oʻzbekiston Respublikasi Qonuni 19-moddasining ikkinchi qismiga muvofiq harbiy kollegiya aʼzolari haqiqiy harbiy xizmatga chaqirilganda ularning sudlarda, adliya va ichki ishlar organlarida, Milliy xavfsizlik xizmatida va prokuraturada ishlagan vaqti haqiqiy harbiy xizmat muddatiga kiritilsin. 5. Oʻzbekiston Respublikasi Mudofaa vaziriga Oʻzbekiston Respublikasi Oliy Sudi Raisi bilan kelishgan holda harbiy kollegiya aʼzolari haqiqiy harbiy xizmatga chaqirilganda ularga harbiy kollegiya shtatiga muvofiq harbiy unvonlar berish topshirilsin. 6. Oʻzbekiston Respublikasi Moliya vazirligi Oʻzbekiston Respublikasi Oliy Sudiga elektron-hisoblash va nusxa koʻchirish-koʻpaytirish texnikasini sotib olishga, Harbiy kollegiyani joylashtirish uchun binoni qayta jihozlash va tuzatishga Vazirlar Mahkamasining zaxira fondidan 4 mln soʻm ajratsin.
OʻZBEKISTON RESPUBLIKASINING TRANSPORT QURILIShI KORXONALARINI BOShQARISh TIZIMINI TAKOMILLAShTIRISh TOʻGʻRISIDA
(decree, 2004-04-28)

Respublika hududida joylashgan transport qurilishi korxonalarini boshqarish tuzilmasini yanada takomillashtirish, ularning Oʻzbekiston xalq xoʻjaligi ishlab chiqarish tarmoqlari majmuini rivojlantirishga qoʻshadigan hissasini oshirish maqsadida: 1. Respublika hududida joylashgan transport qurilishi tizimidagi montaj va ixtisoslashtirilgan qurilish, loyiha-qidiruv, ilmiy-texnologik, sanoat hamda boshqa korxonalar va tashkilotlar mehnat jamoalarining ixtiyoriylik asosida Oʻzbekiston davlat transport qurilishi korxonalari uyushmasi “Oʻzbektransqurilish”ni tashkil etish toʻgʻrisidagi taklifi qabul qilinsin. Belgilab qoʻyilsinki, “Oʻzbektransqurilish” uyushmasi: yuridik shaxs huquqlariga ega boʻlgan xoʻjalik uyushmasi hisoblanadi va shartnoma asoslarida davlat, ijara, aksionerlik, jamoa va boshqa korxonalarni birlashtiradi hamda oʻz faoliyatini Oʻzbekiston Respublikasining amaldagi qonunlari, Oʻzbekiston Respublikasi Prezidenti huzuridagi Vazirlar Mahkamasi bilan kelishgan holda muassislar yigʻilishi tasdiqlaydigan uyushma Ustavi asosida amalga oshiradi; muassislar berib qoʻygan huquqlarni hisobga olib moliyaviy-iqtisodiy, xoʻjalik va ijtimoiy faoliyat borasidagi masalalarni mustaqil hal qiladi, uyushma Kengashining qaroriga binoan markazlashtirilgan sugʻurta, zaxira jamgʻarmalari va boshqa jamgʻarmalarni tashkil etadi; respublikaning amaldagi qonunlariga muvofiq uyushma tarkibiga kiruvchi trestlar, korxonalar va tashkilotlarning davlat mulkini boshqaradi, iqtisodiy jihatdan maqsadga muvofiqlikni va mehnat jamoalarining manfaatlarini eʼtiborga olib, transport qurilishi davlat korxonalari va tashkilotlarini boshqacha mulkchilik shakllariga aylantirish yuzasidan belgilangan tartibda takliflar kiritadi. 2. Oʻzbekiston davlat transport qurilishi korxonalari uyushmasi “Oʻzbektransqurilish” faoliyatining asosiy vazifalari quyidagilardan iborat qilib belgilansin: temir yoʻl transporti, fuqaro aviatsiyasi inshootlarini, asosiy avtomobil yoʻllarini, metropolitenni, tonellar, koʻpriklarni loyihalash, qurish, kengaytirish, qayta qurish va texnika bilan qayta qurollantirish, ijtimoiy sohaga oid va boshqa masalalar har tomonlama hal etilishini taʼminlash; uyushmaga kiruvchi korxonalar va tashkilotlarning faoliyatini muvofiqlashtirish. Bozor munosabatlariga oʻtishda uyushma qatnashchilariga koʻmaklashish, maslahat, tashkiliy-uslubiy, huquqiy, muhandislik, axborot hamda boshqa xizmat turlari bilan taʼminlash, xorijiy sheriklar bilan amaliy hamkorlikni rivojlantirish; yagona ilmiy-texnikaviy siyosatni oʻtkazish, transport inshootlarini loyihalash hamda qurish masalalarida boshqa davlatlarning tajribasini oʻrganish va ommalashtirish; mahsulot yetkazib beruvchilar bilan uzoq muddatli aloqalar oʻrnatishga doir tashkiliy tadbirlarni amalga oshirish, respublikaning eng muhim xalq xoʻjalik inshootlari qurilishini moddiy-texnika resurslari bilan taʼminlash. 3. Vazirlar Mahkamasi bir hafta muddat ichida ushbu Farmonni roʻyobga chiqarishga doir tashkiliy chora-tadbirlarni koʻzda tutuvchi qaror qabul qilsin.